Die ΛKDM-model (Lambda-kouemateriemodel) of Lambda-KDM-model is ’n parametrisering van die Oerknalmodel waarin die heelal drie hoofkomponente bevat: ’n kosmologiese konstante, wat deur die Griekse hoofletter lambda (Λ) aangedui word en met donker energie verbind word; die veronderstelde koue donker materie (KDM); en gewone materie. Dit word dikwels die "standaardmodel" van Oerknalkosmologie genoem omdat dit die eenvoudigste model is wat ’n redelik goeie verklaring vir die volgende eienskappe van die kosmos gee: die bestaan en struktuur van die kosmiese mikrogolfagtergrond die grootskaalse struktuur in die verspreiding van sterrestelsels die waargenome oorvloed van waterstof (insluitende deuterium), helium en litium die versnellende uitdying van die heelal, soos waargeneem in die lig van verafgeleë sterrestelsels en supernovas Die model aanvaar algemene relatiwiteit is die korrekte teorie van swaartekrag op kosmologiese skale. Dit het laat in die 1990's ontstaan as ’n "ooreenkomskosmologie" ná ’n tydperk waarin uiteenlopende waargenome eienskappe van die heelal teenstrydig blyk te gewees het en daar geen ooreenstemming was oor die samestelling van die energiedigtheid van die heelal nie.